Alfonso 7. Kejseren
Alfonso 7. Kejseren, ca. 1104-ca. 1157, konge af Castilien og León fra 1126. Alfonso lod sig i 1135 krone som "hele Spaniens kejser", men sad i en årrække usikkert i Castilien, indtil adelen anerkendte ham. I 1139 måtte han acceptere, at Portugal blev oprettet som et selvstændigt kongedømme. Under Alfonso begyndte med almohaderne en ny islamisk invasion fra Nordafrika, som han bekæmpede — til tider i alliance med andre islamiske grupper.